# Korrika

    Artikulu hau euskararen aldeko ekitaldiari buruzkoa da; beste esanahietarako, ikus «Korrika (argipena)».
Korrika euskararen alde Euskal Herrian zehar lasterka egiten den ekimen erraldoia da, arineketan egiten den manifestaldi baten modukoa. Pertsona helduen euskalduntzea eta alfabetatzea zeregina daukan AEK erakundeak antolatzen du, hainbat euskaltegi elkartzen dituena. Euskararen aldeko kontzientzia suspertzea eta euskaltegien eguneroko lana indartzeko dirua biltzea ditu helburu.
Bi urtez behin egin ohi da eta 11 egun inguru behar izaten du lurralde guztia zeharkatzeko. Urtero ibilbidea aldatu egiten da, baina beti 2.300 kilometro inguru izan ohi da. Ateratzen denetik amaitu arte, lekukoa eskutik eskura, herriz herri aldatzen joaten da, baina martxa ez da inoiz geratzen, ez gauez ezta egoera klimatologiko txarrengatik ere. Lekuko horren barruan, euskaldun ezagun batek Korrika helmugara iristean idatzi eta irakurriko duen mezua gordetzen da, ordura arte sekretupean gordetzen dena.
Lehen Korrika 1980an egin zen; eta 2019. urtean 21. ediziora iritsi zen. 22. KORRIKA, aldiz, atzeratu behar izan zen koronabirusak eragindako pandemiaren eraginez. 2022an martxoaren 31tik apirilaren 10a arte izan zen.
1999tik aurrera, Euskal Herritik at ere Korrika ekimenak burutzen dituzte, atzerrian bizi diren euskaldunek edo euskal diasporako kideek bultzatuta. 2022an mundu osoko 45 hiritan antolatu zuten.
Korrikaren antolaketan milaka lagun aritzen dira herriz herri eta auzoz auzo eratutako batzordeetan, eta kanpainak irauten duen bitartean, hil batzuk lehenago aurkezten denetik azken eguneko jaia izan arte, ehunka jaialdi, kultur ekitaldi eta abar antolatu ohi dira.

## Historia

Franco hil eta lehenengo bozketetan Ramon Rubial atera zen garaile, eta AEK-k laguntza polita hartu zuen hala Gobernutik eta beste erakunde publikoetatik: diru-laguntzak gehi euskararik ez zekiten irakaskuntzako irakasleen prestaketa... Baina arrazoi politikoak tarteko EAJ nagusitu zenean diru-iturriak agortuz zihoazkion, batzuek eta besteek emandako laguntzak urrituz joan baitziren. AEK-k, ikusita elkarrizketaren bidetik ez zuela ezer lortzen, protestari ekin zion: Lakua aurrean bilketak, HABEn eta Legebiltzarrean itxialdiak... Bide horretatik ere ezer ez zuen lortzen; alderantziz, era ezberdinetako oztopoak jartzen zitzaizkion. Udalen bidea ere zarratu zitzaion, eta beste bide batzuk lantzea erabaki zuen, eta herriarengana jotzea erabaki zuen.

### Arazoei aurre egiten

AEKren biltzarra hasi zen aztertzen zein ziren arazo nagusiak, eta erabaki zuen:
* AEK-k diru premia handia zuela; beraz, bideak aurkitu behar zirela.
* Euskararen irakaskuntza Euskal Herri osora hedatu behar zela euskaldunek ez zutelako izan euskaraz alfabetatzeko ez euskara ikasteko aukerarik. Horiek alfabetatzeko edo euskalduntzeko eskubidea zutela eta eskubide hori eman behar zitzaiela ikasi nahi zutenei.
* Euskal Herria benetako Euskal Herri bihurtzeak eta Erdal Herri bihurtzeari mugak jartzeak presa handia zuela.

### Konponbidea

AEK-ko kideek bere helburuak lortzeko bi publizista talderekin harremanetan jarri ziren: bata, Euskaltzaindiak duela gutxi euskararen alde egindako kanpaina prestatu zuena, eta bestea, Bilboko Txomin Barullo inguruko talde publizista. Bi taldeei azaldu zieten zer nahi zuten eta zein ziren AEKren helburuak kanpaina hartan. Proposatu zieten errelebo-lasterketa bat izan zitekeela egokia.
Lasterketa Euskal Herri osoko itzulia izango litzateke; horrela Euskal Herri osoa alfabetatu eta euskaldundu beharra zegoela adieraz daiteke. Erreleboa kilometroka egingo litzateke; beraz, kilometroa egiten duen korrikalariak zerbait ordaindu beharko du (berak edo bere taldeak), beraz, diru pixka bat ateratzeko egokia. Arineketan egiten zenez, jendea alfabetatzeko eta euskalduntzeko presa zegoela eta erdalduntzeari galga jarri behar zitzaiola adieraz zezakeen. Errelebo-lasterketari "Korrika" deitzea onartu zuen AEK-ko biltzarrak.
Euskaltzaindiaren kanpaina prestatu zuen taldea lekukoaz arduratu zen, eta Remigio Mendibururi eskatu zion egiteko. Barrua hutsik zeukan lekukoa egin zuen. Talde honek jakinarazi zien kanpaina hartako txorixoak arrakasta handia izan zuela eta ea zergatik ez genion Euskaltzaindiari eskatzen Korrikan erabiltzeko baimena. Villasanterengana joan ziren Urtsa Errasti eta Julen Kaltzada, baina debekatu egin zien txoria erabiltzea. Mezuari dagokionez, luzaroan aritu ziren asmatzen lekukoan zein mezu sartu. Nafarroako arduradunak (Lurdes Mendinueta) esan zuen Jose Mari Satrustegiri azaldu ziola AEKren asmoa eta Satrustegik esan ziola Rikardo Arregik alfabetatze-lana babesteko eskatuz Euskaltzaindira bidalitako gutuna izan zitekeela mezua, eta kopia bat zeukala Rikardok berak bidalita. Beraz, Villasanterengana jo beharrik ez zuten izan gutuna lortzeko.

### Prestaketa

Euskal Herri osoko AEK-koen eta iritzi guztietako herritar askoren laguntzaz prestatu zen kanpaina, bilatu ziren korrikalariak, eta Korrika Oñatin —Euskal Herriko lehenengo Unibertsitatea egon zen herrian— hastea eta Bilbon amaitzea erabaki zen. Hasi aurretik, aurkezpenak egin ziren hainbat tokitan. Horietako bat Bilbon, nora EGIko burua zen Urkullu gaztea eta ELAko ordezkaria zen Uzturre ere etorri ziren. Zarautzen, Argiñanok prestatutako bazkarian aurkeztu zitzaien kazetariei. Amaiera lehenengo Arregiren mezua eta gero AEK-ko batzordeak prestatutako idazkia irakurrita eman nahi zitzaion. Horrela hasi zen antolatzen, lehenengo Korrika.

## Egitura

Martxaren buruan, lekukoa duen pertsona joaten da. Kilometro oro, lekukoa erakunde edo pertsona zehatz batzuek eramaten dute. Erakunde edo pertsona horiek kilometroa "erosi" egiten dute, euskararen aldeko erakundeak ekonomikoki laguntzeko. Lekukoa Korrikaren lehen ediziotik gordetzen den zur tailatuzko makila eta ikurrina dira.
Testiguaren atzean, martxaren burua osatzen da, non urte bakoitzeko leloa dakarren pankarta ikus daitekeen. 2005ekoa, 14. Korrikan, Euskal Herria euskalduntzen. Ni ere bai! izan zen; 2007koa, berriz, Heldu hitzari, lekukoari, elkarlanari, euskarari, herriari. 2009koa, 16. Korrikan, Ongi etorri euskaraz bizi nahi dugunon herrira. Pankarta horren atzean gainerako jendea biltzen da, musikarekin lasterka.

## Lekukoa

Testigua edo Korrikaren lekukoa, eskuz esku doan makila Remigio Mendiburu artistak diseinatu eta egin zuen 1980. urtean. 1988 arte pieza hau ibili zen Euskal Herrian barrena. 1988az geroztik, Juan Gorriti eskultoreak eginiko kopia da herriz herri dabilena.
Remigio Mendibururen artelana, 1980ko Korrikaren lekukoa alegia, Donostiako San Telmo Museoaren erakusketa iraunkorrean dago ikusgai, "modernitatearen hasiera" deritzon atalean.

## Korrika Kulturala

Ibilbide guztian zehar, ospakizun kultural ugari izaten da. Izan ere, Korrikaren inguruan, ekimen kultural ugari (kontzertuak, tertuliak, hitzaldiak, antzezlanak, erakusketak...) egiten da herriz herri. Korrika Kulturalaren barnean biltzen den kultur programazioa da. Korrika hasi baino hilabete pare bat lehenago hasten dira ekintzak. Korrika kulturalarekin batera ekitaldi horretako abestia eta bideoklipa ere aurkezten dira.
2020ko udaberrian, KORRIKA-AEK.Kultur sorkuntzarako BEKA aurkeztu zen: AEK-k, KORRIKA kulturalaren bidez, lan bat sarituko du bi urterik behin; euskal sortzaile ororentzat izango da, diziplina anitz edo bakarra barnebil dezake, eta lanaren emanaldiek agertoki edo plaza batean aurkezteko modukoak izan behar dute. Bekaren xedea da euskal kulturaren baitako sormen-lanak bultzatzea, eta, 23. KORRIKAtik aurrera, KORRIKA kulturaleko ekitaldi nagusia taxutzea.

## Korrikaren edizioak

Hona hemen edizio bakoitzeko datu garrantzitsuenak taula batean laburbilduta:
| Urtea (edizioa) | Datak | Ibilbidea | Leloa | Omendua | Abestia | Mezuaren egilea |
| 1980 1. Korrika | azaroaren 29tik abenduaren 7ra | Oñati-Bilbo | Zuk ere esan bai euskarari | Xabier Peña | Korrika 1 (Xabier Amuriza) | Rikardo Arregi (galdu zen) |
| 1982 2. Korrika | maiatzaren 22tik maiatzaren 30era | Iruñea-Donostia | AEK, euskararen alternatiba herritarra Korrika, herriaren erantzuna euskararen alde | Rikardo Arregi | Korrika 2 (Egan) | Rikardo Arregi |
| 1983 3. Korrika | abenduaren 3tik abenduaren 11ra | Baiona-Bilbo | Euskaraz eta kitto! | Gabriel Aresti | Korrika 3 (Akelarre) | ? |
| 1985 4. Korrika | maiatzaren 31tik ekainaren 9ra | Atharratze-Iruñea | Herri bat, hizkuntza bat! | Piarres Lafitte | Korrika 4 (Lontxo Aburuza) | ? |
| 1987 5. Korrika | apirilaren 3tik apirilaren 12ra | Hendaia-Bilbo | Euskara, zeurea | Balendin Enbeita | Korrika 5 (Oskorri) | Jon Enbeita |
| 1989 6. Korrika | apirilaren 14tik apirilaren 23ra | Iruñea-Donostia | Euskara Korrika eta kitto Euskal Herriak AEK | Jose Migel Barandiaran | Gu AEK-koak gara (Xanti eta Maider) | ? |
| 1991 7. Korrika | martxoaren 15etik martxoaren 24ra | Gasteiz-Baiona | Korrika euskara, euskaraz Euskal Herria | Remigio Mendiburu | Korrika 7 (Irigoien Anaiak eta Mikel Erramuspe) | Sabin Gaztañaga |
| 1993 8. Korrika | martxoaren 26tik apirilaren 4ra | Iruñea-Bilbo | Denok maite dugu gure herria euskaraz | Martin Ugalde | Aide Korrika (Tapia eta Leturia) | Joxemi Zumalabe |
| 1995 9. Korrika | martxoaren 17tik martxoaren 26ra | Donibane Garazi-Gasteiz | Jalgi hadi euskaraz | Mikel Laboa | Bizi ganoraz (Kepa Junkera) | Jean Haritxelhar |
| 1997 10. Korrika | martxoaren 14tik martxoaren 23ra | Arantzazu-Bilbo | Euskal Herria Korrika! | Luis Villasante | Euskal Herria Korrika (Gozategi) | Joan Mari Torrealdai |
| 1999 11. Korrika | martxoaren 19tik martxoaren 28ra | Iruñea-Donostia | 1 + 1 = hamaika. Zu eta ni euskaraz | 11 pertsona/talde | 1 + 1 = hamaika. Zu eta ni euskaraz (Joxe Ripiau) | Ramon Labaien |
| 2001 12. Korrika | martxoaren 29tik apirilaren 8ra | Gasteiz-Baiona | Mundu bat euskarara bildu | E. H. Bertsozale Elkartea | Big Beñat (Fermin Muguruza) | Andoni Egaña |
| 2003 13. Korrika | apirilaren 4tik apirilaren 13ra | Maule-Iruñea | Herri bat geroa lantzen | Ez Dok Amairu | Gero bat gaurdanik (Mikel Laboa eta Ruper Ordorika) | Martxelo Otamendi |
| 2005 14. Korrika | martxoaren 10etik martxoaren 20ra | Orreaga-Bilbo | Euskal Herria euskalduntzen. Ni ere bai! | Andolin Eguzkitza | Ni ere bai (Afrika Bibang) | Andolin Eguzkitza |
| 2007 15. Korrika | martxoaren 22tik apirilaren 1era | Karrantza-Iruñea | Heldu! | Euskal emakumea | Heldu! (Niko Etxart eta El Drogas) | Xabier Amuriza eta Miren Amuriza |
| 2009 16. Korrika | martxoaren 26tik apirilaren 5era | Tutera-Gasteiz | Ongi etorri euskaraz bizi nahi dugunon herrira! | Euskararen transmisioa ahalbidetu duten familiak | Ongi etorri lagun (Betagarri) | Pirritx, Porrotx eta MariMotots |
| 2011 17. Korrika | apirilaren 7tik apirilaren 17ra | Trebiñu-Donostia | Maitatu, ikasi, ari... Euskalakari | Euskaltzaindia | Pausoz pauso euskalakari (Gose) | Kike Amonarriz eta Ilaski Serrano |
| 2013 18. Korrika | martxoaren 14tik martxoaren 24ra | Andoain-Baiona | Eman Euskara Elkarri | Euskara ikasten ari direnak | Bagoaz (Esne Beltza) | Amets Arzallus |
| 2015 19. Korrika | martxoaren 19tik martxoaren 29ra | Urepele-Bilbo | Euskahaldun | Durangoko Azoka | Denok Korrikara (hainbat) | Lorea Agirre |
| 2017 20. Korrika | martxoaren 30etik apirilaren 9ra | Otxandio-Iruñea | Bat Zuk | Korrikaren sortzaileak | Zirkorrika (hainbat) | Joseba Sarrionandia |
| 2019 21. Korrika | apirilaren 4tik apirilaren 14ra | Gares-Gasteiz | Klika | Txillardegi | Klika Korrika 2019 (Mad Muasel, F. Muguruza eta La Furia) | Maialen Lujanbio |
| 2022 22. Korrika | martxoaren 31tik apirilaren 10era | Amurrio-Donostia | Hitzekin | Pirritx, Porrotx eta MariMotots | Nerea Urbizu, zuzendari artistikoa eta egilea, Sustrai Colinaren hitzak. Ahotsak: Ane García, Anari eta Nerea Urbizu. | Karmele Jaio |
| 2024 23. Korrika | Martxoaren 14tik 24ra | Irun-Baiona | Harro Herri | Azterketak Euskaraz kolektiboa | Maite Arroitajauregi (Mursego) | Garazi Arrula |

## Luzera

* Korrikaren luzera edizioka
* Urtez urte ibilbidea luzeagoa da.

## Ziberkorrika

Honetaz gain, Korrikarekin batera Ziberkorrika izeneko ekimena ere garatzen da. Munduko txoko desberdinetatik ziberkilometroak erosten dituzte, interneten Korrika birtual eta paralelo bat osatuz.

## Arabako Errioxako Korrika

Arabako Errioxako kuadrillan antolaturiko ekitaldia da, Korrika bertatik pasatzen ez denean burutzen dena. AEK-k Korrikaren ibilbidean Arabar Errioxa bazterrean utzi zueneko haserreak eraginda hasi zen egiten protesta gisa. 2013an izan zuen lehenengo ekitaldia eta ondoren 2017koa eta 2022koa etorri ziren.

## Korrika atzerrian

Atzerrian dauden euskaldunek ere antolatu izan dituzte Korrikak. Lehenengo aldia 1999an izan zen eta Bartzelona eta Londresko euskaldunek antolatu zituzten. Urtetik urtera gero eta gehiago izan dira horrelako ekintzak. 2017an esate baterako honako leku hauetan egin zen:
* Ameriketan: Buenos Aires, Chicago, Santiago Txile, Lima, Sao Paulo, Mexiko Hiria, Washington, Necochea, Montreal, New York, Boise, La Plata, La Habana
* Asian: Nepal
* Europan: Banyoles, Bartzelona, Bordele, Brno, Brusela, Budapest, Cork, Dublin, Edinburgo, Grezia, Helsinki, Madril, Leipzig, Liverpool, Londres, Marseilla, Paris, Szeged, Venezia, Mallorca, Valentzia, Toulouse, Bristol, Bukarest, Wroclaw, Kopenhage eta Munich.
* Ozeania: Sydney, Melbourne, Noume

## Antzeko beste ekimen batzuk

Ideia bera hartuta, beste herrialde batzuetan Korrikaren gisako ekimenak antolatzen dituzte:
* Katalan Herrietan, "Correllengua" izeneko lasterketa antolatzen dute urtero, 1993az geroztik.
* Okzitanian, "La Passem". 2018an antolatu zen lehen aldiz.
* Arango haranean, araneraren aldeko "Corsa Aran per sa lengua", 1993tik.
* Galizian, galizierazko ekimen baliokidea "Correlingua", 2000tik.
* Bretainian, "Ar Redadeg", 2008an lehenengo aldiz antolatua.
* Irlandan, "Rith", lehen aldiz 2010ean, gaelikoa bultzatzeko.
* Galesen, "Ras yr Iaith", 2014. urtetik hona.
* Korsikan, "Currilingua" antolatu zen lehenengoz 2021ean, Korsikera bultzatzeko.
* Alsazian ere bai.
* Arabako Errioxan, "Arabako Errioxako Korrika", 2013 eta 2017an, Korrika bertatik pasatzen ez zelako antolatua.

## Korrikari loturiko proiektuak

Korrikarekin batera loturiko proiektu ezberdinak izan dira historian zehar. Bi aipatzearren:
* Irungo AEK-ko beteranoak: Korrikaren 14. ekitaldia euskaldun berriak omentzeko izanik, Irungo AEK-ko beteranoak izeneko diska bat kaleratu zuten hainbat taldek: Kuraia, Apurtu, Sagarroi, Skunk eta Apoa, Anti-Régimen, Fishotz Ruido, Izaera, Fermin Muguruza eta Xabi Strubell, L´ombre Raya, Oztopoka, Joxe Ripiau, Jeremiah Johnson, Baldin Bada, Minxoriak, Dut, Kortatu eta irakasleak. Bonus track gisa Afrikaren Ni ere bai! kanta ofiziala zegoen.
* Bidaia intimoak: Korrikaren 16. ekitadirako Jon Maia bertsolariak Bidaia intimoak dokumentala filmatu zuen. Jatorria edozein dela ere euskarara etortzeko egindako bidaia egin duten guztiak omendu nahi izan zituen. Lau pertsonaren bizipenak kontatzen dira, beraiek euskarara egindako bidaiaren nondik norakoak, barru sentipenak, bidaiak eman diena...

## Sariak

Sari hauek jaso ditu Korrika-k:
* 2024: Ibilbideari Elkar saria. Korrikari eta AEKri.

## Iruditegia
### Korrikaren osagaiak

* Korrikaren lekukoa.
* Korrikaren ibilbidea (irudian, 20. ediziokoa).
* Korrikaren furgoneta, atzetik korrikalariak.
* Puntu kilometrikoa.
* Korrikaren amaierako ekitaldia. Bertan lekukoan eraman den mezua irakurtzen du egileak.

### Argazkiak

* 4. Korrika Iruñean.
* 12. Korrika Donostiako kaleetan, euripean.
* 16. Korrikaren amaikerako jaialdia Gasteizen.
* 18. Korrika Baionan.
* 19. Korrika Bilbon.
* Jimeno Jurio historialaria (1983)
* 3. Korrika Amurrio eta Urduña artean.
* 6. Korrika Aiaraldean (Araba).
* 15. Korrika Soraluzen (Gipuzkoa).
* 16. Korrika Uribe Kosta aldean (Bizkaia).
* 16. Korrika Erromo eta Leioa artean (Bizkaia).
* 20. Korrika Aretxabaletan (Gipuzkoa).
* 20. Korrika Lasarte-Orian, Pirritx, Porrotx eta MariMotots lekukoa eramaten (Gipuzkoa).
* 20. Korrika Landa eta Marieta artean (Araba).
* 21. Korrikaren furgoneta Zangozako kaleetan (Nafarroa Garaia).
* 21. Korrikaren furgoneta eta Erandiotik Leioarantz Ibaizabal ondotik doazen korrikalariak.
* Wikimedia+Education Conference-ko partehartzaileak 21. Korrikan (Lapurdi).
* 22. Korrika Antsoainen (Nafarroa Garaia).
* 23. Korrika Zarautzen (Gipuzkoa), gaueko ordu txikitan.

## Erreferentziak

* ↑ 20-KORRIKA. (Noiz kontsultatua: 2017-09-02).
* ↑ Garmendia, Lander Muñagorri. «2021eko Korrika urtebete atzeratuko da» Berria (Noiz kontsultatua: 2021-02-02).
* ↑ SL, TAI GABE DIGITALA. (2020-10-16). «Korrikaren 22. edizioa urtebete atzeratuko da, 2022ra» naiz: (Noiz kontsultatua: 2021-02-02).
* 1 2 3 Otamendi, Martxelo. «Euskalduntze sendoaren beharra» Berria (Noiz kontsultatua: 2022-04-10).
* ↑ https://web.archive.org/web/20171113222933/https://www.berria.eus/paperekoa/1853/004/001/2017-03-31/lehenengo_korrika_eta_aurreko_gertakizunak.htm
* ↑ «Korrikaren lehen lekukoa ongi zainduta dute San Telmo museoan» www.eitb.eus (Noiz kontsultatua: 2019-08-11).
* 1 2 Korrika - Auñamendi Eusko Entziklopedia. (Noiz kontsultatua: 2017-09-02).
* ↑ Berria. «Kultur sorkuntzarako beka bat sortu du AEK-k» Berria (Noiz kontsultatua: 2021-02-02).
* ↑ «Korrikako kultur ekitaldi nagusia sortzeko beka urrian jarriko dute martxan» El Diario Vasco 2020-04-06 (Noiz kontsultatua: 2021-02-02).
* ↑ «KORRIKA-AEK: Kultur sorkuntzarako BEKA - : Euskal Herriko AEK» www.aek.eus (Noiz kontsultatua: 2021-02-02).
* ↑ «Korrika: 22 edizioetako kanten bilduma» Argia (Noiz kontsultatua: 2022-03-30).
* ↑ «BIG BEÃAT-EK BIG MAC-A JAN GURA DU» Argia (Noiz kontsultatua: 2017-09-02).
* ↑ Joseba Sarrionandiaren mezua. .
* ↑ Iruretagoiena, Hodei. «Maialen Lujanbio: "Euskarak behar du herri honen sistema eragilean"» Berria (Noiz kontsultatua: 2022-04-10).
* ↑ Komunikazioa. «“HitzEkin” abestiak girotuko du 22. korrika» korrika.eus (Noiz kontsultatua: 2021-12-21).
* ↑ Berria. «Horrela jarraitu du BERRIAk 22. Korrikaren azken eguna» Berria (Noiz kontsultatua: 2022-04-10).
* ↑ Ana. «23. KORRIKAk herri oso baten harrotasuna erakutsiko du Irundik Baionarat» www.korrika.eus (Noiz kontsultatua: 2023-12-12).
* ↑ Iñaki (komunikazioa), Iban. «Urtebete falta da 23. KORRIKArako!» www.korrika.eus (Noiz kontsultatua: 2023-03-16).
* ↑ (Gaztelaniaz) Komunitatea, Arabarerrioxa. (2022-02-08). «📌 Rioja Alavesa correrá su propia Korrika a favor del euskera uniendo Viana y Labastida con un final de fiesta en Laguardia» Arabar Errioxa (Noiz kontsultatua: 2022-03-19).
* ↑ «Apirilaren 9an bizi izandakoen printzak - Arabako errioxa» Alea.eus (Noiz kontsultatua: 2022-04-22).
* ↑ User, Super. Korrika Munduan. (Noiz kontsultatua: 2017-09-02).
* ↑ (Frantsesez) «Garlin : La Passem, la course pour l’occitan va animer le village, ce vendredi 3 juin» SudOuest.fr 2022-05-28 (Noiz kontsultatua: 2024-03-20).
* ↑ «Helmugara iritsi da Redadeg, bretainiar "Korrika"» Argia (Noiz kontsultatua: 2021-07-05).
* ↑ «Bihar hasiko Ar Redadeg, KORRIKAren ahizpa bretoia - : Euskal Herriko AEK» aek.eus (Noiz kontsultatua: 2021-07-05).
* ↑ «Abian da Irlandan gaelikoaren aldeko 'Rith' Korrika» Argia (Noiz kontsultatua: 2021-07-05).
* ↑ Madariaga, Ainize. «Korsikeraz ari den korrika» Berria (Noiz kontsultatua: 2021-07-05).
* ↑ Iturria, Mikel. Irungo AEK-ko beteranoak — Eibar.ORG | Eibarko peoria. (Noiz kontsultatua: 2017-09-01).
* ↑ AEK. (2017-03-05). 16 KORRIKA- Bidaia intimoak / Dokumentala. (Noiz kontsultatua: 2017-09-02).
* ↑ Bastida Alzuru, Jone. (2024-05-24). «AEK-k eta Korrikak jaso dute Ibilbidearen Elkar saria» Berria (Noiz kontsultatua: 2024-05-24).

## Ikus, gainera

* La Passem
* Korrikaren lekukoa

## Kanpo estekak

* Webgune ofiziala (Gaztelaniaz) (Frantsesez) (Ingelesez)
* Korrikaren abestiak (eitb, 2013-03-07)
* Datuak: Q3052748
* Multimedia: Korrika / Q3052748